Vruntlike grot tovorn an de erbaren heren borgermestere und radlude der stad to Revele. Goden vrundes. Ik bidde juwe vorsichtighet to wetende, dat her Jacopes erve van Kirkeslet und de sciphere, de de botteren over vorde, vor mi weren und vor eineme gehegeden rechte und betugeden na unses landes rechte, dat de scippere antworde veir tunnen botteren in Scrapetuttes hus vrig und imboworn in sodaner mate, dat me de botteren nicht vorkopen solde, wen up den somer, und dat her Jacopes wisse bode queme. Des hebben her Jacopes erven dussem brefwisere Odemickel mindech und mechtech gemaket up to borende und intomanende. Guden vrundes. Helpet ome umme dusse vorgescreven sake, umme mines heren des koninges willen und umme miner bede willen, so vele alse ein recht is. Doit hir bi alse ik ju to belove und gebedet to mi alse to juwem vrunde. Ik Janeke Hampemois, voget over Raseborch. Adress: An de erbaren hern borgermester und radlude to Revele kome dusse bref mit werdigheit.